**OBRAZLOŽENJE IZVRŠENJA FINANCIJSKOG PLANA**

**HRVATSKIH VODA ZA 2019. GODINU**

1. **RAČUN PRIHODA I RASHODA**

U 2019. godini ukupni prihodi su ostvareni u iznosu od 3.007.505.728 kn, 11% više u odnosu na isto razdoblje prošle godine, sa indeksom 99 u odnosu na planirano. Ukupni rashodi su realizirani u visini od 2.733.679.606 kn, 16% više u odnosu na isto razdoblje prošle godine, a u odnosu na plan indeksom od 99.

U strukturi ostvarenih prihoda izvorna sredstva čine 71%, sredstva državnog proračuna 25%, a svi ostali prihodi 4%.

Prihodi poslovanja ostvareni su u iznosu od 3.007.059.400 kn.

**Prihodi od pomoći iz inozemstva (darovnice) i od subjekata unutar općeg proračuna** ostvareni su u iznosu od 757.700.270 kn s indeksom 98, 96% više u odnosu na ostvarenje u 2018. godini kada su iznosili 386.241.368 kn.

**Tekuće pomoći od međunarodnih organizacija te institucija i tijela EU** ostvarene su u ukupnom iznosu od 9.200.446 kn, a odnose se na EU donacije prekogranične suradnje Hrvatska-Srbija, Mađarska i Slovenija.

**Pomoći proračunu iz drugih proračuna** ostvarene su iznosom od 128.588.027 kn. Sastoje se od kapitalnih pomoći proračunu iz državnog proračuna koje su ostvarene u ukupnom iznosu od 117.788.034 kn s indeksom 100 u odnosu na planirano. Sa razdjela Ministarstva zaštite okoliša i energetike kroz učešće državnog proračuna za EU projekte povučeno je 81.374.020 kn, za projekt Švicarska Darovnica povučeno je 20.000.000 kn, za nacionalni projekt navodnjavanja povučeno je 7.994.009 kn, te za IPA projekte Sisak i Knin 8.420.005 kn.

Kapitalne pomoći proračunu iz proračuna lokalne i regionalne samouprave ostvarene su u iznosu 10.799.993 kn s indeksom 101 u odnosu na plan, od čega se iznos od 10.706.493 kn odnosi na učešće u sufinanciranju EU projekata– lokalna komponenta i 93.500 kn za projekte navodnjavanja.

**Pomoći temeljem prijenosa EU sredstava** ostvarene su u ukupnom iznosu od 619.911.797 kn s indeksom od 99 u odnosu na plan. Kapitalne pomoći temeljem prijenosa EU sredstava u ukupnom iznosu 604.688.270 kn ostvarene su s indeksom 100 u odnosu na plan, a sastoje se od bespovratnih EU sredstava putem državnog proračuna sa razdjela Ministarstva zaštite okoliša i energetike i to: za projekte poboljšanja vodnokomunalne infrastrukture u iznosu 500.240.278 kn i za projekte obrane od poplava u iznosu 104.447.992 kn. U odnosu na izvršenje 2018. godine ove pomoći veće su 128%, prvenstveno iz razloga pojačanih aktivnosti provedbe projekata sufinanciranih bespovratnim sredstvima EU iz Operativnog programa „Konkurentnost i kohezija“, gdje Hrvatske vode imaju ulogu Posredničkog tijela razine 2 u provedbi specifičnih ciljeva 5b1 – Jačanje sustava upravljanja katastrofama i specifičnih ciljeva 6ii1 i 6ii2 – Ulaganje u vodni sektor. U provedbi specifičnih ciljeva 5b1 Hrvatske vode ujedno su i krajnji korisnik bespovratnih sredstava. Ove pomoći su u 2018. godini bile evidentirane u okviru Kapitalnih pomoći proračunu iz drugih proračuna.

 U okviru istih su i tekuće pomoći temeljem prijenosa EU sredstava ostvarene u ukupnom iznosu od 15.223.527 kn, s indeksom 85 u odnosu na plan. Sastoje se od bespovratnih EU sredstava putem državnog proračuna i to 340.199 kn sa razdjela Ministarstva zaštite okoliša i energetike za projekt Naturavita i 14.883.328 kn sa razdjela Ministarstva regionalnog razvoja i EU fondova za tehničku pomoć za Posrednički tijelo razine 2.

**Prihodi od imovine** u ukupnom iznosu 8.826.779 kn, ostvareni su s indeksom 75 u odnosu na plan, a sastoje se od prihoda od financijske imovine 7.054.048 kn (zatezne kamate, kamate na obročnu otplatu i ostalo) i prihoda od nefinancijske imovine (zakup i iznajmljivanje imovine) 1.772.731 kn. Ovi prihodi su u 2019. godini ostvareni za 26% u odnosu na 2018.godinu.

**Prihodi od upravnih i administrativnih pristojbi, pristojbi po posebnim propisima i naknada** ostvareni su u ukupnom iznosu od 2.197.163.852 kn s indeksom 101 u odnosu na plan.

Sastoje se od prihoda od vodnog gospodarstva (izvorni prihodi Hrvatskih voda) koji su ostvareni iznosom od 2.149.029.765 kn, sa indeksom 101 od ukupno planiranih, 3,5% manje u odnosu na 2018. godinu i ostalih nespomenutih prihoda. Izvorni prihodi sastoje se od namjenskih vodnih naknada utvrđenih Zakonom o financiranju vodnog gospodarstva; Naknada za uređenje voda u iznosu od 913.262.598 kn s indeksom ostvarenja 103, Naknada za korištenje voda 732.683.096 kn s indeksom ostvarenja 100, Vodni doprinos u iznosu 239.748.685 kn s indeksom ostvarenja 98, Naknada za zaštitu voda u iznosu 263.335.386 kn s indeksom ostvarenja 100. Vrijednosno najznačajnija je naknada za uređenje voda i čini 43% od ukupno ostvarenih vodnih naknada. Također je ova naknada i u 2018. godini činila najveći dio u ukupnim naknadama.

Ostali nespomenuti prihodi ostvareni su u iznosu od 48.134.087 kn, s indeksom 89 u odnosu na plan, a odnose se na refundacije od javnih isporučitelja vodnih usluga s naslova korištenih kredita za obnovu i razvitak vodnogospodarske infrastrukture (Jadran II, Unutarnje vode, HBOR) u iznosu 35.265.501 kn, refundacije s osnova naplate troškova ovrha putem odvjetnika 807.117 kn, refundacija troškova po konačnim obračunima radova i refundacije troškova iz ranijih godina 8.124.168 kn, prihodi od naplate police osiguranja temeljem procjene štete 1.579.753 kn, prihodi s osnova naplaćenih ugovornih kazni 2.355.523 kn i ostalo.

**Prihodi od prodaje proizvoda i roba te pruženih usluga i prihodi od donacija** ostvareni su u ukupnom iznosu od 43.368.499 kn, s indeksom od 68 u odnosu na plan odnosno 32% manje, dok su u odnosu na isto razdoblje 2018. veći za 50%.

U okviru ovih prihoda u 2019. godini bilo je planirano ostvariti **prihode od prodaje proizvoda i robe te pruženih usluga** u iznosu od 20.000.000 kn, a koji se odnose na planiranu prodaju pijeska HAC-u (Hrvatskim autocestama d.o.o.) za gradnju cesta u 2019. godini. Isti nisu ostvareni iz razloga poništenog natječaja Hrvatskih autocesta za gradnju dionice autoceste koridora Vc (dionica Osijek ‐ Beli Manastir) koje su za potrebe gradnje iste u skladu s odredbama Zakona o vodama trebale u 2019. godini otkupiti od Hrvatskih voda izvađeni nanos (pijesak) iz rijeke Drave i Dunava.

**Donacije od pravnih i fizičkih osoba izvan općeg proračuna** ostvarene su iznosom od 43.368.499 kn s indeksom 99 u odnosu na plan.

Kapitalne donacije ostvarene su u ukupnom iznosu od 36.894.488 kn, s indeksom 101 u odnosu na plan, za 14.123.823 kn više u odnosu na izvršenje 2018. godine, odnosno 62% više, a odnose se na sredstva učešća javih isporučitelja vodnih usluga za projekte sufinancirane bespovratnim sredstvima EU.

Tekuće donacije ostvarene su u ukupnom iznosu od 6.474.011 kn, s indeksom 93 u odnosu na plan, a odnose se na refundacije HEP-a za program zaštite od štetnog djelovanja voda u iznosu 6.005.427 kn i Odvodnje Poreč d.o.o. za program UPOV Poreč u iznosu 468.584 kn.

**Prihodi od prodaje nefinancijske imovine ostvareni su iznosom** od 446.328 kn, 27% više u odnosu na plan a sastoje se od prihoda od prodaje građevinskih objekata – stambeni objekti ostvarenih iznosom od 308.728 kn i prihoda od prodaje rashodovanih automobila u iznosu od 137.600 kn.

U okviru ukupnih rashoda, **rashodi za administraciju i upravljanje** ostvareni su sa 231.941.647 kn sa indeksom 96 u odnosu na plan, od čega se na rashode za zaposlene odnosi iznos od 170.835.322 kn s indeksom ostvarenja 99 u odnosu na plan. U 2019. godini ovi rashodi veći su za 13.168.808 kn (8%) u odnosu na 2018. godinu. Razlog povećanju je pripajanje Hrvatskim vodama tvrtke kćeri – Hidrotehničkih objekata d.o.o. 18.10.2019. godine, sukladno Zaključku Vlade RH, kojim pripajanjem je povećan broj zaposlenih za 254 radnika. Materijalni rashodi su ostvareni u iznosu 60.302.511 kn.

**Rashodi za informatizaciju, opremanje i poslovne zgrade** ostvareni su sa 14.032.239 kn.

U okviru redovne djelatnosti (**program 103 – tekuće tehničko i gospodarsko održavanje vodotoka i vodnih građevina**) realizirano je ukupno 929.614.554 kn, odnosno 99% u odnosu na plan. Najveći iznosi realizirani su u programu zaštite od štetnog djelovanja voda u ukupnom iznosu od 717.192.004 kn kroz rashode za redovno održavanje i obnavljanje vodotoka, vodnih građevina i vodnoga dobra (649.193.156 kn), te održavanje i obnavljanje detaljnih melioracijskih građevina za odvodnju i navodnjavanje (67.998.848 kn). Rashodi za tehničke poslove od općeg interesa za upravljanje vodama ostvareni su sa 56.427.782 kn, izdaci za obračun i naplatu naknada sa 140.978.956 kn (u okviru ovih izdataka najveći dio, čak 86% odnosno 121.515.824 kn se odnosi na zakonsku obavezu plaćanja naknade od 5% za usluge obračuna i naplate naknade za zaštitu i korištenje voda pravnim osobama koje obavljaju vodoopskrbnu djelatnost i 10% pravnim osobama, odnosno jedinicama lokalne samouprave koje obavljaju poslove utvrđivanja i naplate komunalne naknade i uz to naplaćuju i naknadu za uređenje voda), rashodi za vodnogospodarski laboratorij ostvareni su sa 6.859.736 kn.

Izdaci za sređivanje vlasništva na vodnom dobru ostvareni su sa 4.252.397 kn, dok su rashodi za hitne intervencije u području vodnog gospodarstva ostvareni sa 885.867 kn, a ostali izvanredni izdaci ostvareni su sa 3.017.814 kn.

**U okviru kapitalnih rashoda i transfera, odnosno programa investicijskih aktivnosti - Program 104** (1.532.667.262 kn) realizirano je kako slijedi:

* ulaganja u objekte zaštite od štetnog djelovanja voda – razvoj sustava zaštite od poplava i drugih oblika štetnog djelovanja voda uključivo izradu projektne dokumentacije za kapitalne investicije, provođenje postupka ishođenja dozvola i rekonstrukciju postojećih te izgradnju novih vodnih građevina i građevina osnovne melioracijske odvodnje (brana, nasipa, ustava, obaloutvrda, retencija, akumulacija i dr.) 193.983.608 kn,
* ulaganja u obnovu i razvitak vodoopskrbe – osiguranje dovoljnih količina vode zadovoljavajuće kakvoće, sukladno postojećoj regulativi, za postojeće i razvojne potrebe svih korisnika (stanovništva i gospodarstva) kroz izgradnju glavnih i magistralnih cjevovoda, zdenaca, crpnih stanica, vodospremnika, vodoopskrbnih sustava, vodocrpilišta, sanacija gubitaka na vodoopskrbnim sustavima, priprema projekata i drugo na različitim vodoopskrbnim zonama 185.681.746 kn,
* ulaganja u objekte zaštite voda i mora od zagađivanja – izrada projektne i ostale dokumentacije, te obnova i izgradnja glavnih kolektora, sekundarne mreže, crpnih stanica, uređaja za pročišćavanje otpadnih voda, te ostalih vodnokomunalnih građevina u okviru sustava javne odvodnje 148.610.757 kn,
* ulaganja u Projekt Jadran – 5.449.986 kn,
* ulaganja u materijalnu i nematerijalnu imovinu- zemljište – 55.938.239 kn,
* ulaganja u projekte navodnjavanja – sufinanciranje projektne dokumentacije sa županijama investitorima u projektima navodnjavanja 11.835.214 kn,
* ulaganja u projekte iz EU fondova – izgradnja i rekonstrukcija sustava javne vodoopskrbe i odvodnje, uređaja za pročišćavanje otpadnih voda, uređaja za pročišćavanje pitke vode, nabava opreme za održavanje komunalnih sustava, usluge nadzora, promidžbe i vidljivosti, vođenja projekata; kao i aktivnosti potrebne za pripremu novih projekata: izrada studija izvodljivosti, elaborata za ocjenu o potrebi procjene utjecaja na okoliš, odnosno studija utjecaja na okoliš, istražnih i geodetskih radova s pripadajućim elaboratima ili podlogama, idejnih i glavnih projekata vodoopskrbne mreže s pripadajućim građevinama te aplikacija za prijavu projekata za EU sufinanciranje 892.846.064 kn,
* ulaganja u projekte Švicarska darovnica – poboljšanje vodnokomunalne infrastrukture na području aglomeracije na području Delnica, Fužina i Brod Moravice 22.579.255 kn,
* ulaganje u projekte Sanacije klizišta – sufinanciranje troškova sanacije klizišta i odrona nastalih djelovanjem erozija i bujica kojima je ugrožena javna infrastruktura (županijske i nerazvrstane ceste) u iznosu 15.742.393 kn.
1. **RAČUN FINANCIRANJA**

Kroz račun financiranja evidentirano je 2.355.960 kn primitaka temeljem prodaje dionica Vodogradnje d.d. Varaždin (115.900,00 kn), Hidroinga d.d. Varaždin (1.560.060,00 kn), te Vodoprivredno-projektnog biroa d.d. iz Zagreba (680.000,00 kn) sukladno Odluci Upravnog vijeća Hrvatskih voda, i 72.995.100 kn primitaka po osnovi korištenja Zajma CEB-a za financiranje projekata obrane od poplava, a 429.709.129 kn izdataka za otplate glavnica po dugoročnim kreditima.

Otplate kreditnih obveza – glavnice, izvršene su u iznosu 429.709.129 kn isplaćeno je po bankama kreditorima kako slijedi:

* Erste & Steiermarkische banka 176.762.482 kn,
* HBOR 24.388.364 kn.

U 2019. godini izvršeno je i plaćanje Ministarstvu financija za otplatu glavnice Zajma IBRD za Projekt Unutarnje vode i Projekt Jadran II faza 82.591.342 kn, za EIB i CEB (projekti vodnokomunalne infrastrukture) 136.596.987 kn i CEB – projekti obrane od poplave 9.369.954.

Ukupno je otplaćeno 25.423.904 kn kamata.

1. **STANJE NENAPLAĆENIH POTRAŽIVANJA**

Ukupna potraživanja za prihode poslovanja Hrvatskih voda na dan 31.12.2019. iznose 269.457.142 kn, manja su u odnosu na 2018. godinu kada su iznosila 358.099.467 kn, od čega dospjela potraživanja po toj osnovi iznose 171.358.856 kn. Sastoje se od potraživanja za otplatu IBRD Zajma – Jadran II od javnih isporučitelja vodnih usluga u iznosu od 95.640.248 kn, potraživanja za prihode od imovine 4.232.320 kn, potraživanja od vodnih naknada (koje sukladno Zakonu o financiranju vodnoga gospodarstva obračunavaju i naplaćuju Hrvatske vode izravno i putem pravnih osoba koje obavljaju vodoopskrbnu djelatnost i jedinica lokalne samouprave koje obavljaju poslove naplate komunalne naknade i uz to naplaćuju naknadu za uređenje voda) u ukupnom iznosu 277.205.759 kn, i ostalih nespomenutih potraživanja 508.006 kn, te ispravka vrijednosti potraživanja u iznosu od 108.129.191 kn sukladno Pravilniku o izmjenama i dopunama pravilnika o proračunskom računovodstvu i računskom planu. Smanjenje je prvenstveno i odraz smanjenja izdanog broja rješenja vodnog doprinosa za legalizaciju objekata u odnosu na prošlogodišnje razdoblje, koje je ujedno je i odraz u smanjenju dospjelih potraživanja.

1. **STANJE NEPODMIRENIH DOSPJELIH OBVEZA**

Stanje duga /kreditne obveze na dan 31.12.2019. godine iznose 1.555.322.735 kn i u odnosu na isto razdoblje prošle godine manje su za 18% kada su iznosile 1.908.167.822 kn. Zaduživanje se provodi uz suglasnost Vlade RH, isključivo i jedino u svrhu financiranja investicijskih aktivnosti, pretežito programa vodoopskrbe, odvodnje otpadnih voda i obrane od poplava, solidarno za projekte na cijelom teritoriju Republike Hrvatske. Ove obveze imaju najznatniji utjecaj na smanjenje ukupnih obveza Hrvatskih voda na dan 31.12.2019. Iste su smanjenje za ukupno 352.845.087 kn a predstavljaju rezultat ukupno otplaćenih kredita i zajmova koji su u otplati u ukupnom iznosu od 429.709.129 kn i povučene IV. tranše kredita CEB-poplave u ukupnom iznosu od 72.995.100 kn, te tečajnih razlika u iznosu od 3.868.942 kn.

Najznačajniji kreditori su Svjetska banka, HBOR, EIB/CEB i Erste&Steiermarkische banka. Krediti su dugoročni, s rokovima otplate od 6 do 15 godina, sa prosječnim troškom financiranja od 1,61%.

Ukupne obveze na dan 31.12.2019. godine iznose 1.763.395.389 kn te su manje za 18% u odnosu na 31.12.2018. godine kada su iznosile 2.136.257.818 kn. Obveze prema kreditnim institucijama u 2019. godini čine udio od 88%. Nema dospjelih kreditnih obveza, sve se izmiruju u rokovima dospijeća. Ostale nekreditne obveze su nedospjele i iznose 208.072.654 kn, dok su 2018. godine iznosile 228.089.996 kn, što je manje za 9% i pretežito se odnose na obveze prema dobavljačima za fakturirane poslove zaključno sa 31.12. a koje se podmiruju tijekom siječnja, unutar ugovornog roka do 30 dana.

1. **STANJE POTENCIJALNIH OBVEZA PO OSNOVI SUDSKIH POSTUPAKA**

U Hrvatskim vodama se kontinuirano u sklopu Izvještaja o godišnjem popisu imovine i obveza evidentiraju potencijalne obveze po osnovi sudskih postupaka, koji uz ispunjenje određenih uvjeta mogu postati obveza ili imovina. Isto je evidentirano u okviru izvanbilančnih zapisa. Stanje sporova na sudu koji su u tijeku na dan 31.12.2019. godine je sljedeće:

|  |  |  |  |  |  |
| --- | --- | --- | --- | --- | --- |
| **TUŽENI HRVATSKE VODE** | ukupan broj predmeta u sporu | Ukupan iznos glavnice u sporu /kn/ |  Predviđanje ishoda spora /kn/ |  Predviđanje ishoda spora /kn/ |  Predviđanje ishoda spora /kn/ |
|  neizvjesno |  na štetu HV |  u korist HV |
| UKUPNO | 186 | 180.241.199 | 118 | 110.323.286 | 10 | 902.211 | 58 | 69.015.702 |

|  |  |  |  |  |  |
| --- | --- | --- | --- | --- | --- |
| **TUŽITELJ HRVATSKE VODE** | ukupan broj predmeta u sporu | Ukupan iznos glavnice u sporu /kn/ |  Predviđanje ishoda spora /kn/ |  Predviđanje ishoda spora /kn/ |  Predviđanje ishoda spora /kn/ |
|  neizvjesno |  na štetu HV |  u korist HV |
| UKUPNO | 7 | 7.338.504 | 4 | 4.757.144 | 2 | 0 | 1 | 2.581.360 |